ຂປລ. ໃນວັນທີ 3 ກຸມພາ 2018 ທີ່ໂຮງແຮມ ແລນມາກ ແມ່ຂອງລີເວີໄຊ ໄດ້ຈັດກອງປະຊຸມເວ ທີສົນທະນາ ການຮ່ວມມື ທາງດ້ານການເງິນ ລາວ-ຈີນ ພາຍໃຕ້ຂໍ້ລິເລີ່ມ “ໜຶ່ງແລວ ໜຶ່ງເສັ້ນທາງ” ໂດຍການເຂົ້າຮ່ວມ ຂອງ ທ່ານ ສົມພາວ ໄຟສິດ ຜູ້ວ່າການ ທະນາຄານ ແຫ່ງ ສປປ ລາວ, ທ່ານ ຫວາງ ຊີຮຸຍ ທີ່ປຶກສາ ຝ່າຍເສດຖະກິດການຄ້າ ສະຖານທູດຈີນ ປະຈຳລາວ, ແລະ ທ່ານ ລູ ຈ້ຽນ ຜູ້ອຳນວຍການ ທະນາຄານການຄ້າ ອຸດສາຫະກຳ ແລະ ການຄ້າຈີນ ສາຂາ ນະຄອນຫລວງວຽງຈັນ ພ້ອມດ້ວຍ ພາກສ່ວນກ່ຽວຂ້ອງ ແລະ ນັກທຸລະກິດ ລາວ-ຈີນ ເຂົ້າຮ່ວມ.
ໃນໂອກາດດັ່ງກ່າວ, ທ່ານ ສົມພາວ ໄຟສິດ ໄດ້ກ່າວວ່າ: ໃນເວທີ ປຶກສາຫາລືນີ້ ຈະເປັນກາລະໂອກາດ ສຳຄັນ ໃນການແລກປ່ຽນ ຄວາມເຫັນນຳກັນໃນບັນດາ ຫົວຂໍ້ຕ່າງໆ ເປັນຕົ້ນ ແມ່ນສິ່ງທ້າທາຍ ແລະ ໂອກາດ ໃນການສ້າງແລວທາງ ເສດຖະກິດ ລາວ-ຈີນ, ການຮ່ວມມື ດ້ານການເງິນຜັກດັນການກໍ່ສ້າງ ແລວທາງເສດຖະກິດ ລາວ-ຈີນ. ແຕ່ເຖິງ ຢ່າງໃດກໍຕາມ ເພື່ອສືບຕໍ່ຈັດຕັ້ງປະຕິບັດ ຜັນຂະຫຍາຍຕາມຈິດໃຈ ຂອງການນຳສູງສຸດຂອງ ສອງປະເທດໃຫ້ເປັນຮູບປະທຳ ແລະ ເຂົ້າສູ່ລວງເລິກ ຂະແໜງການເງິນ-ທະນາຄານ ຕ້ອງ ຄົ້ນຄວ້າວາງແຜນ, ຊອກຫາ ວິທີການ, ກົນໄກ ແລະ ຮູບແບບທີ່ເໝາະສົມ ເພື່ອສະໜັບສະໜູນ ຂໍ້ລິເລີ່ມດັ່ງກ່າວໃຫ້ຫລາຍ ຂຶ້ນກວ່າເກົ່າ.
ທ່ານ ຈາວ ຟູຈຸນ ຜູ້ຕາງໜ້າ ທະນາຄານອຸດສາຫະກຳ ແລະ ການຄ້າຈີນ ຈຳກັດ ສຳນັກງານໃຫຍ່ ໄດ້ມີຄຳເຫັນວ່າ: ເພື່ອເປັນການຮ່ວມທຶນ ດ້ານການເງິນ ໃນການສະໜັບສະໜູນ ສ້າງແລວທາງເສດຖະກິດ ຈີນ-ລາວ ເຊິ່ງບັນດາ ອົງການການເງິນຂອງ ສອງປະເທດ ຈີນ-ລາວ ໄດ້ມີການດຳເນີນການ ຮ່ວມມືໃນບາງດ້ານ ເຊັ່ນ: ການຮ່ວມມື ໃນການຮ່ວມທຶນຂອງໂຄງການ ພ້ອມກັນ ແລກປ່ຽນຂໍ້ມູນ ໃນຂົງເຂດຮ່ວມມື, ມີການສົບທົບ ຊັບພະຍາກອນຂອງລູກຄ້າ ເພື່ອ ເພີ່ມທ່າແຮງໃຫ້ແກ່ກັນ, ນຳໃຊ້ເງິນກູ້ ຂອງ ອົງການການເງິນ, ເງິນກູ້ຮ່ວມສ່ຽງໄພ, ຮູບການ ສົມທົບລະຫວ່າງ ການລົງທຶນ ແລະ ເງິນກູ້ ເພື່ອຍົກລະດັບ ຄວາມສາມາດຂອງ ການຮັບເງິນກູ້ ເພື່ອຍົກລະດັບ ຄວາມສາມາດຂອງການ ຮັບເງິນກູ້ຂອງໂຄງການ ຂະໜາດໃຫຍ່ຕ່າງໆ; ດຳເນີນການຮ່ວມມື ໃນຂົງເຂດຕະຫລາດ ທີ່ມີການດຳເນີນທຸລະກິດ ພ້ອມກັນ ເພີ່ມທະວີການ ພັດທະນາວິທີການ ດ້ານການເງິນ ອີງໃສ່ການສົມທຽບ ທ່າແຮງກັບທະນາຄານທ້ອງຖິ່ນ ໂດຍຜ່ານ ກິດຈະການໂອນເງິນກູ້ ລະຫວ່າງອົງການການ ເງິນດ້ວຍກັນ ເພື່ອໃຫ້ສະໜັບສະໜູນ ການລົງທຶນໃນຂົງເຂດ ການຜະລິດຕາມແລວທາງ ເສດຖະກິດ ຈີນ-ລາວ; ການຄຸ້ມຄອງການສ່ຽງໄພ ໃນອັດຕາແລກປ່ຽນ ແລະ ອັດຕາດອກເບ້ຍ ໂດຍຜ່ານການປະຕິບັດ ໃນທ້ອງຕະຫລາດ ເພື່ອຊັກຈູງ ໃຫ້ເງິນຕາທີ່ສຳຄັນ ຂອງພາກພື້ນ ມີອັດຕາແລກປ່ຽນ ທີ່ສົມເຫດສົມຜົນ ແລະ ໝັ້ນທ່ຽງ ຕາມໄລຍະ ທີ່ຄາດຄະເນໄວ້, ສົ່ງເສີມ ບົດບາດນັກການຄ້າ ໃນທ້ອງຕະຫລາດ ໂດຍສົມທົບ ກັບຄວາມຮຽກຮ້ອງຕ້ອງການ ໃນການຄຸ້ມຄອງການສ່ຽງໄພ ໃນແຕ່ລະດ້ານ.
ພາຍຫລັງ ກອງປະຊຸມ ກໍໄດ້ມີການ ເຊັນສັນຍາການຮ່ວມມື 5 ສະບັບເຊັ່ນ: ສັນຍາ ການຮ່ວມມືດ້ານວິຊາການ ໂອນເງິນ, ການກູ້ຢືມເງິນ ແລະ ຂົງເຂດການ ໃຫ້ເງິນກູ້ ເພື່ອພ້ອມກັນ ຍຸກຍູ້ການພັດທະນາ ເສດຖະກິດລາວ; ສັນຍາການຮ່ວມມື ດ້ານວິຊາການໃນດ້ານເງິນກູ້, ການຊຳລະເງິນ ແລະ ການມອບໝາຍ ການເປັນຕົວແທນກິດຈະການ, ສັນຍາຮ່ວມມື ດ້ານຍຸດທະສາດ ໃນການລົງທຶນ ສ້າງໂຄງການ ທີ່ທັນສະໄໝ, ສັນຍາຮ່ວມມື ຍຸດທະສາດ ໂຄງການຈຸດພັກລົດ, ບ່ອນປ່ຽນຖ່າຍສິນຄ້າ ແລະ ຫ້າງຊັບພະສິນຄ້າ ໂລຈິດສຕິກ; ສັນຍາການຮ່ວມມື ເພື່ອສ້າງກາລະໂອກາດ ໃນການຮ່ຳຮຽນ ແລະ ການຊອກຫາ ວຽກເຮັດງານທຳ ໃຫ້ແກ່ນັກສຶກສາທີ່ດີເດັ່ນ.
ຂ່າວ ສົມຫວັງ
ເນື້ອໃນ: ຂປລ